CELEX: 32016D1060
Language: sk
Date: 2016-06-29 00:00:00
Title: Vykonávacie rozhodnutie Komisie (EÚ) 2016/1060 z 29. júna 2016, ktorým sa mení vykonávacie rozhodnutie 2013/707/EÚ, ktorým sa potvrdzuje prijatie záväzku ponúknutého v súvislosti s antidumpingovým konaním a antisubvenčným konaním, ktoré sa týkajú dovozu fotovoltických modulov na báze kryštalického kremíka a hlavných komponentov (t. j. článkov) s pôvodom v Čínskej ľudovej republike alebo odosielaných z Čínskej ľudovej republiky na obdobie uplatňovania konečných opatrení

30.6.2016   
            
            
               SK
            
            
               Úradný vestník Európskej únie
            
            
               L 173/99
            
         VYKONÁVACIE ROZHODNUTIE KOMISIE (EÚ) 2016/1060
   z 29. júna 2016,
   ktorým sa mení vykonávacie rozhodnutie 2013/707/EÚ, ktorým sa potvrdzuje prijatie záväzku ponúknutého v súvislosti s antidumpingovým konaním a antisubvenčným konaním, ktoré sa týkajú dovozu fotovoltických modulov na báze kryštalického kremíka a hlavných komponentov (t. j. článkov) s pôvodom v Čínskej ľudovej republike alebo odosielaných z Čínskej ľudovej republiky na obdobie uplatňovania konečných opatrení
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva (1), a najmä na jeho články 8 a 9,
   so zreteľom na nariadenie Rady (ES) č. 597/2009 z 11. júna 2009 o ochrane pred subvencovanými dovozmi z krajín, ktoré nie sú členmi Európskeho spoločenstva (2), a najmä na jeho články 13 a 15,
   keďže:
   
               (1)
            
            
               Vykonávacím nariadením (EÚ) č. 1238/2013 (3) Rada uložila konečné antidumpingové clo na dovoz fotovoltických modulov na báze kryštalického kremíka a hlavných komponentov (t. j. článkov a doštičiek) s pôvodom v Čínskej ľudovej republike alebo odosielaných z Čínskej ľudovej republiky (ďalej len „ČĽR“) do Únie.
            
         
               (2)
            
            
               Vykonávacím nariadením (EÚ) č. 1239/2013 (4) Rada takisto uložila konečné vyrovnávacie clo na dovoz fotovoltických modulov na báze kryštalického kremíka a hlavných komponentov (t. j. článkov) s pôvodom v ČĽR alebo odosielaných z ČĽR do Únie.
            
         
               (3)
            
            
               Komisia vykonávacím rozhodnutím 2013/707/EÚ (5) prijala záväzok ponúknutý v rámci antidumpingového a antisubvenčného konania, ktoré sa týkajú dovozu fotovoltických modulov na báze kryštalického kremíka a hlavných komponentov (t. j. článkov) s pôvodom v Čínskej ľudovej republike alebo odosielaných z Čínskej ľudovej republiky.
            
         
               (4)
            
            
               Spoločnosť Shanghai Chaori International Trading Co. Ltd (ďalej len „dotknutá spoločnosť“), doplnkový kód TARIC B872, ktorej záväzok bol prijatý vykonávacím rozhodnutím 2013/707/EÚ, oznámila Komisii zmenu svojho názvu na GCL System Integration Technology Co., Ltd.
            
         
               (5)
            
            
               V roku 2014 bol na dotknutú spoločnosť vyhlásený konkurz. Vo februári 2015 dotknutú spoločnosť nadobudla spoločnosť Jiangsu GCL Energy Co., Ltd, ktorá je súčasťou skupiny spoločností s doplnkovým kódom TARIC B850.
            
         
               (6)
            
            
               Dotknutá spoločnosť uviedla, že zmena jej názvu nemá vplyv na jej právo naďalej využívať individuálne colné sadzby, ktoré sa na ňu uplatňovali.
            
         
               (7)
            
            
               V dôsledku tohto nadobudnutia však dotknutá spoločnosť zmenila nielen svoj názov na GCL System Integration Technology Co., Ltd., ale sa takisto stala súčasťou skupiny spoločností s doplnkovým kódom TARIC B850 (6).
            
         
               (8)
            
            
               Záväzok sa vzťahuje na dotknutú spoločnosť, ako aj na skupinu spoločností uvedenú v odôvodnení 7. Komisia preto dospela k záveru, že zmena názvu nemá žiaden vplyv na zistenia uvedené vo vykonávacom rozhodnutí 2013/707/EÚ.
            
         
               (9)
            
            
               Komisia oznámila všetkým zainteresovaným stranám základné skutočnosti a úvahy, na základe ktorých plánovala zmeniť vykonávacie nariadenia (EÚ) č. 1238/2013 a (EÚ) č. 1239/2013. Uvedeným stranám sa poskytla lehota, v rámci ktorej mohli predložiť pripomienky týkajúce sa tohto zverejnenia. Pripomienky nepredložila žiadna strana.
            
         
               (10)
            
            
               Opatrenia stanovené v tomto rozhodnutí sú v súlade so stanoviskom výboru zriadeného článkom 15 ods. 1 nariadenia (ES) č. 1225/2009,
            
         PRIJALA TOTO ROZHODNUTIE:
   Článok 1
   Príloha k vykonávaciemu rozhodnutiu 2013/707/EÚ sa mení v súlade s prílohou k tomuto rozhodnutiu.
   Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      V Bruseli 29. júna 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 343, 22.12.2009, s. 51.
   
      (2)  Ú. v. EÚ L 188, 18.7.2009, s. 93.
   
      (3)  Vykonávacie nariadenie Rady (EÚ) č. 1238/2013 z 2. decembra 2013, ktorým sa ukladá konečné antidumpingové clo a s konečnou platnosťou sa vyberá dočasné clo uložené na dovoz fotovoltických modulov na báze kryštalického kremíka a hlavných komponentov (t. j. článkov) s pôvodom v Čínskej ľudovej republike alebo odosielaných z Čínskej ľudovej republiky (Ú. v. EÚ L 325, 5.12.2013, s. 1).
   
      (4)  Vykonávacie nariadenie Rady (EÚ) č. 1239/2013 z 2. decembra 2013, ktorým sa ukladá konečné vyrovnávacie clo na dovoz fotovoltických modulov na báze kryštalického kremíka a hlavných komponentov (t. j. článkov) s pôvodom v Čínskej ľudovej republike alebo odosielaných z Čínskej ľudovej republiky (Ú. v. EÚ L 325, 5.12.2013, s. 66).
   
      (5)  Vykonávacie rozhodnutie Komisie 2013/707/EÚ zo 4. decembra 2013, ktorým sa potvrdzuje prijatie záväzku ponúknutého v súvislosti s antidumpingovým konaním a antisubvenčným konaním, ktoré sa týkajú dovozu fotovoltických modulov na báze kryštalického kremíka a hlavných komponentov (t. j. článkov) s pôvodom v Čínskej ľudovej republike alebo odosielaných z Čínskej ľudovej republiky na obdobie uplatňovania konečných opatrení (Ú. v. EÚ L 325, 5.12.2013, s. 214).
   
      (6)  Konkrétne Konca Solar Cell Co. Ltd., Suzhou GCL Photovoltaic Technology Co. Ltd, Jiangsu GCL Silicon Material Technology Development Co. Ltd, Jiangsu Zhongneng Polysilicon Technology Development Co. Ltd, GCL-Poly (Suzhou) Energy Limited, GCL-Poly Solar Power System Integration (Taicang) Co. Ltd, GCL SOLAR POWER (SUZHOU) LIMITED, GCL Solar System (Suzhou) Limited.
   
      PRÍLOHA
      Príloha I k vykonávaciemu rozhodnutiu 2013/707/EÚ sa mení takto:
      
                  1.
               
               
                  Zápis týkajúci sa doplnkového kódu TARIC B850 sa nahrádza takto:
                  
                              „Konca Solar Cell Co. Ltd
                              Suzhou GCL Photovoltaic Technology Co. Ltd
                              Jiangsu GCL Silicon Material Technology Development Co. Ltd
                              Jiangsu Zhongneng Polysilicon Technology Development Co. Ltd
                              GCL-Poly (Suzhou) Energy Limited
                              GCL-Poly Solar Power System Integration (Taicang) Co. Ltd
                              GCL SOLAR POWER (SUZHOU) LIMITED
                              GCL Solar System (Suzhou) Limited
                              GCL System Integration Technology Co., Ltd.
                           
                           
                              B850 “
                           
                        
            
                  2.
               
               
                  Zápis týkajúci sa doplnkového kódu TARIC B872 sa nahrádza takto:
                  
                              „Shanghai Chaori Solar Energy Science & Technology Co. Ltd
                           
                           
                              B872 “